Røyskattens hvite pels var svært verdifull og har derfor gjennom historien særlig blitt forbundet med konger, fyrster og andre med høy verdighet som kunne ha hermelinpels på sine kapper. Tilsvarende ble De hellige tre konger ofte malt med hermelinskåper. De norske kroningskappene, som blant annet ble brukt ved kroninga av kong Haakon 7. og dronning Maud i 1906, er også utstyrt med hermelinpels. Hver av kappene skal ha skinn fra rundt 1500 sibirske røyskatter. De engelske monarkene bærer i dag gallakapper med falsk hermelinpels. Ellers brukes hermelinskinn i vår tid blant annet som pelskanter på engelske og franske dommerkapper.